ട്രോളിങ് നിരോധനത്തിന് അറുതിയായതോടെ വീണ്ടുമൊരു ചാകര തേടി ബോട്ടുകള് പൊന്നാനി: മാനം തെളിഞ്ഞതോടൊപ്പം, മനവും തെളിയുമെന്ന പ്രതീക്ഷയിലാണ് മത്സ്യ ബന്ധന ബോട്ടുകള് ട്രോളിങ് നിരോധന കാലയളവ് പൂര്ത്തിയാക്കി കടലിലിറങ്ങിയത്.കഴിഞ്ഞ സീസണിലെ നഷ്ടങ്ങള് ഓര്മ്മകളാക്കി വല നിറയെ ചാകര ലഭിക്കുമെന്ന പ്രത്യാശയാണ് ഇത്തവണ മത്സ്യത്തൊഴിലാളികള്ക്ക്. കോവിഡ് പ്രതിസന്ധിയും, കടലാക്രമണ ദുരിതവുംമൂലം, കാലാവസ്ഥ മുന്നറിയിപ്പും മൂലം ഏറെ പ്രയാസത്തിലായിരുന്നു തൊഴിലാളികള്. ട്രോളിങ് നിരോധന സമയത്ത് ആഴക്കടലില് മത്സ്യബന്ധനമില്ലാതിരുന്നതിനാല് വളര്ച്ചയെത്തിയ മത്സ്യങ്ങള് ധാരാളമായി ലഭിക്കുമെന്ന പ്രതീക്ഷയാണ് ബോട്ടുടമകള്ക്കും, തൊഴിലാളികള്ക്കുമുള്ളത്. മത്സ്യ ബന്ധന ബോട്ടുകള് ബോട്ടിലേക്ക് ഇന്ധനം നിറച്ചതും ഐസ് ബോക്സുകള് എത്തിച്ചതുമെല്ലാം കൂടിയ വിലയ്ക്കാണ്. ഉയര്ന്ന ചെലവുമായാണ് ബോട്ടുകള് മീന്പിടിത്തത്തിനിറങ്ങിയിരിക്കുന്നത്. ചാകരക്കോള് കിട്ടിയില്ലെങ്കില് ബോട്ടുടമകള്ക്ക് കനത്ത നഷ്ടം നേരിടേണ്ടി വരും.കഴിഞ്ഞ സീസണില് ബോട്ടുകള് കരയ്ക്കടുപ്പിക്കുമ്ബോഴുണ്ടായിരുന്ന തുകയില്നിന്ന് 10 രൂപയിലധികം ഡീസലിന് വില വര്ധിച്ചിട്ടുണ്ട്. ഡീസലിനും മണ്ണെണ്ണയ്ക്കും സര്ക്കാര് സബ്സിഡി അനുവദിക്കണമെന്ന് ആവശ്യപ്പെട്ട് മത്സ്യത്തൊഴിലാളികള് പ്രതിഷേധം കടുപ്പിച്ചിട്ടുണ്ട്. മണ്ണെണ്ണയ്ക്ക് സബ്സിഡി അനുവദിച്ചിരുന്നെങ്കിലും ഇപ്പോള് കൃത്യമായി കിട്ടുന്നില്ലെന്ന് മത്സ്യത്തൊഴിലാളികള് പറയുന്നു. ബോട്ടുകള്ക്ക് ഇന്ഷുറന്സ് പരിരക്ഷ ഉറപ്പാക്കണമെന്ന മത്സ്യത്തൊഴിലാളികളുടെ ആവശ്യത്തിനും പരിഹാരമുണ്ടായിട്ടില്ല. ചെറിയ ബോട്ടുകള് ഒരു ദിവസത്തെ മീന്പിടുത്തം കഴിഞ്ഞ് തിങ്കളാഴ്ച രാവിലെ തന്നെ തിരിച്ചെത്തും. വലിയ ബോട്ടുകള് ചൊവ്വാഴ്ചയും, ബുധനാഴ്ചയുമായാണ് കരയിലേക്ക് തിരികെ മടങ്ങുക.മറ്റൊരു പഞ്ഞമാസക്കാലത്തിന് അറുതിയായി സമൃദ്ധിയുടെ നാളുകള് ഉണ്ടാവുമെന്ന പ്രതീക്ഷയിലാണ് തൊഴിലാളികള്